LV Eiropas Savienības Oficiālais Vēstnesis L 164/16

KOMISIJAS REGULA (ES) Nr. 588/2014

(2014. gada 2. jūnijs),

ar ko groza Eiropas Parlamenta un Padomes Regulas (EK) Nr. 396/2005 III un IV pielikumu attiecībā uz apelsīnu eļļas, Phlebiopsis gigantea, giberelskābes, Paecilomyces fumosoroseus celma FE 9901, Spodoptera littoralis kodolu poliedrozes vīrusa, Spodoptera exigua kodolu poliedrozes vīrusa, Bacillus firmus I-1582, s-abscizskābes, l-askorbīnskābes un Helicoverpa armigera kodolu poliedrozes vīrusa maksimālajiem atlieku līmeņiem konkrētos produktos vai uz tiem

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 5. panta 1. punktu,

tā kā:

(1) Giberelskābes maksimālie atlieku līmeņi (MAL) ir noteikti Regulas (EK) Nr. 396/2005 III pielikuma A daļā. Attiecībā uz Phlebiopsis gigantea, Paecilomyces fumosoroseus celmu FE 9901, Spodoptera littoralis kodolu poliedrozes vīrusu, Spodoptera exigua kodolu poliedrozes vīrusu, Bacillus firmus I-1582, apelsīnu eļļu, s-abscizskābi, l-askorbīnskābi un Helicoverpa armigera kodolu poliedrozes vīrusu nav noteikti nekādi īpaši MAL, un šīs vielas nav iekļautas Regulas (EK) Nr. 396/2005 IV pielikumā, tādēļ tām piemēro sākotnējo vērtību 0,01 mg/kg, kas noteikta minētās regulas 18. panta 1. punkta b) apakšpunktā.

(2) Attiecībā uz Phlebiopsis gigantea (2), Paecilomyces fumosoroseus celmu FE 9901 (3), Spodoptera littoralis kodolu poliedrozes vīrusu (4), Spodoptera exigua kodolu poliedrozes vīrusu (5), Bacillus firmus I-1582 (6) un Helicoverpa armigera kodolu poliedrozes vīrusu (7) Eiropas Pārtikas nekaitīguma iestāde (Iestāde) secināja, ka šīs vielas nav patogēnas cilvēkiem un tādēļ nav jāveic kvantitatīvs riska novērtējums par šo vielu iedarbību uz patērētājiem. Ņemot vērā attiecīgo secinājumu, Komisija uzskata, ka šīs vielas būtu jāiekļauj Regulas (EK) Nr. 396/2005 IV pielikumā.

(3) Trūka pilnīgas informācijas par apelsīnu eļļu, tādēļ Iestāde nevarēja izdarīt secinājumus par riskiem, kādi rodas attiecībā uz patērētājiem (8), un riska pārvaldītājiem jāturpina šā jautājuma izpēte. Dabā apelsīnu eļļa ir sastopama augos, un to izmanto kā aromatizējošu vielu medicīnā un pārtikā. Tādēļ šī viela būtu jāiekļauj Regulas (EK) Nr. 396/2005 IV pielikumā uz laiku, līdz Iestāde sniegs pamatotu atzinumu saskaņā ar 12. panta 1. punktu.

(4) Trūka pilnīgas informācijas par giberelskābi, tādēļ Iestāde nevarēja izdarīt secinājumus par riskiem, kādi rodas attiecībā uz patērētājiem (9), un riska pārvaldītājiem jāturpina šā jautājuma izpēte. Dabā giberelskābe ir sastopams dažādos augos. Iestāde neierosināja MAL vīnogām, jo noskaidrojās, ka atlieku daudzums apstrādātajos un kontroles paraugos ir mazāks par kvantitatīvas noteikšanas robežu un tādējādi būtu neiespējami atšķirt ārējos un dabīgi radušos giberelīnus. Tādēļ šī viela būtu jāiekļauj Regulas (EK) Nr. 396/2005 IV pielikumā uz laiku, līdz Iestāde sniegs pamatotu atzinumu saskaņā ar 12. panta 1. punktu.

(5) Trūka pilnīgas informācijas par s-abscizskābi, tādēļ Iestāde nevarēja izdarīt secinājumus par riskiem, kādi rodas attiecībā uz patērētājiem (10), un riska pārvaldītājiem jāturpina šā jautājuma izpēte. Dabā s-abscizskābe ir sastopama augos. Tāpēc šī viela būtu jāiekļauj Regulas (EK) Nr. 396/2005 IV pielikumā uz laiku, līdz Iestāde sniegs pamatotu atzinumu saskaņā ar 12. panta 1. punktu.

(6) Attiecībā uz l-askorbīnskābi Iestāde secināja (11), ka ir lietderīgi to iekļaut Regulas (EK) Nr. 396/2005 IV pielikumā.

(7) Pamatojoties uz Iestādes zinātnisko atzinumu un secinājumiem un ņemot vērā ar izskatāmo jautājumu saistītos faktorus, attiecīgie MAL grozījumi atbilst Regulas (EK) Nr. 396/2005 5. panta 1. punkta un 14. panta 2. punkta attiecīgajām prasībām.

(8) Tādēļ attiecīgi būtu jāgroza Regula (EK) Nr. 396/2005.

(9) Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

IR PIEŅĒMUSI ŠO REGULU.

1. pants

1. Regulas (EK) Nr. 396/2005 III pielikumā sleju par giberelskābi svītro.

2. Regulas IV pielikumā alfabētiskā secībā pievieno ierakstus: “aplsīnu eļļa (12)”, “Phlebiopsis gigantea”, “giberelskābe (12)”, “Paecilomyces fumosoroseus celms FE 9901”, “Spodoptera littoralis kodolu poliedrozes vīruss”, “Spodoptera exigua kodolu poliedrozes vīruss”, “Bacillus firmus I-1582”, “s-abscizskābe (12)”, “l-askorbīnskābe” un “Helicoverpa armigera kodolu poliedrozes vīruss”.

2. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2014. gada 2. jūnijā Komisijas vārdā – priekšsēdētājs José Manuel BARROSO

(1) OV L 70, 16.3.2005., 1. lpp.

(2) Eiropas Pārtikas nekaitīguma iestāde. Conclusion on the peer review of the pesticide risk assessment of the active substance Phlebiopsis gigantea. EFSA Journal 2013;11(1):3033 (31 lpp.), doi:10.2903/j.efsa.2013.3033.

(3) Eiropas Pārtikas nekaitīguma iestāde. Conclusion on the peer review of the pesticide risk assessment of the active substance Paecilomyces fumosoroseus strain FE 9901. EFSA Journal 2012;10(9):2869 (26 lpp.), doi:10.2903/j.efsa.2012.2869.

(4) Eiropas Pārtikas nekaitīguma iestāde. Conclusion on the peer review of the pesticide risk assessment of the active substance Spodoptera littoralis nucleopolyhedrovirus. EFSA Journal 2012;10(9):2864 (33 lpp.), doi:10.2903/j.efsa.2012.2864.

(5) EFSA BIOHAZ Panel (EFSA Panel on Biological Hazards), 2013. Scientific Opinion on the maintenance of the list of QPS biological agents intentionally added to food and feed (2013 update). EFSA Journal 2013;11(11):3449 (108 lpp.), doi:10.2903/j.efsa.2013.3449.

(6) Eiropas Pārtikas nekaitīguma iestāde. Conclusion on the peer review of the pesticide risk assessment of the active substance Bacillus firmus I-1582. EFSA Journal 2012;10(10):2868 (33 lpp.), doi:10.2903/j.efsa.2012.2868.

(7) Eiropas Pārtikas nekaitīguma iestāde. Conclusion on the peer review of the pesticide risk assessment of the active substance Helicoverpa armigera nucleopolyhedrovirus. EFSA Journal 2012;10(9):2865 (31 lpp.), doi:10.2903/j.efsa.2012.2865.

(8) Eiropas Pārtikas nekaitīguma iestāde. Conclusion on the peer review of the pesticide risk assessment of the active substance orange oil. EFSA Journal 2013;11(2):3090 (55 lpp.), doi:10.2903/j.efsa.2013.3090.

(9) Eiropas Pārtikas nekaitīguma iestāde. Conclusion on the peer review of the pesticide risk assessment of the active substance gibberellic acid. EFSA Journal 2012;10(1):2507 (45 lpp.), doi:10.2903/j.efsa.2012.2507.

(10) Eiropas Pārtikas nekaitīguma iestāde, 2013. Conclusion on the peer review of the pesticide risk assessment of the active substance S-abscisic acid. EFSA Journal 2013;11(8):3341 (78 lpp.), doi:10.2903/j.efsa.2013.3341.

(11) Eiropas Pārtikas nekaitīguma iestāde. Conclusion on the peer review of the pesticide risk assessment of the active substance L-ascorbic acid. EFSA Journal 2013;11(4):3197 (54 lpp.), doi:10.2903/j.efsa.2013.3197.

(12) Vielas, kas iekļautas IV pielikumā uz laiku, līdz tiek pabeigta to vērtēšana saskaņā ar Direktīvu 91/414/EEK un EPNI iesniedz argumentētu ziņojumu saskaņā ar 12. panta 1. punktu.